钦定古今图书集成/明伦汇编/氏族典/第238卷 > 张后引
## 钦定古今图书集成/明伦汇编/氏族典/第238卷 > 张后引

按《唐书张后引传》：“后引，字嗣宗，苏州昆山人。祖僧绍，
梁零陵太守。父冲，陈国子博士，入隋为汉王谅并州
博士。后引甫冠，以学行禅其家。高祖镇太原，引为客，
以经授秦王。义宁初，为齐王文学，封新野县公。武德
中，擢员外散骑侍郎。太宗即位，进燕王谘议。从王入
朝，召见，赐燕月池。帝从容曰：‘今日弟子何如’？后引曰：
‘昔孔子门人三千，达者无子男之位；臣翼赞一人，乃
王天下。计臣之功，过于先圣’。”帝为之笑，令群臣以《春
秋》酬难。帝曰：“朕昔受大谊于君，今尚记之。”后引顿首
谢曰：“陛下乃生知臣叨天功，为己力，罪也。”帝大悦。迁
燕王府司马。出为睦州刺史。乞骸骨。帝见其彊力，问
欲何官，因陈谢不敢。帝曰：“朕从卿授经，卿从朕求官，
何所疑？”后引顿首，愿得国子祭酒授之。迁散骑常侍。
永徽中致仕，加金紫光禄大夫。卒，年八十三，赠礼部
尚书，谥曰康，陪葬昭陵。